Imtella' Lulju 16, 2021 Rapport: Antonia Micallef Diversi pajjiżi madwar id-dinja qed jirreġistraw żieda fil-każi ġodda ta' coronavirus. Fir-Renju Unit biss, wieħed minn kull mitt persuna mardu bil-virus fl-aħħar tmint'ijiem u għall-ewwel darba minn nofs Jannar qed ikunu rrappurtati aktar minn 50,000 każ ġdid ta' Covid-19 kuljum. L-uffiċjal mediku Ingliż ewlieni, Chris Witty wissa li d-dħul ta' pazjenti godda fl-isptarijiet qed jirdoppja kull tliet ġimgħat u jista' jilħaq numri allarmanti. Intant, il-Kap tal-Għaqda Dinjija tas-Saħħa, Tedros Adhanom Ghebreyesus qal li l-investigazzjonijiet dwar il-bidu tal-pandemija tal-Covid-19 fiċ-Ċina qed jiġu mxekkla minħabba nuqqas ta' informazzjoni dwar l-ewwel jiem li bdiet l-imxija u ħeġġeġ lill-pajjiż biex ikun aktar trasparenti. Żied, li hu prematur li wieħed jinjora t-teorija li l-virus seta ħareġ minn laboratoru f'Wuhan. Rapport konġunt minn tim immexxi mill-Għaqda Dinjija tas-Saħħa li f'Marzu li għadda qatta' erba' ġimgħat f'Wuhan ma' riċerkaturi Ċiniżi qal li x'aktarx il-virus ġie trasmess minn friefet il-lejl għall-bniedem permezz ta' annimal ieħor. Ghebreyesus qal li t-teorija tal-laboratorju hija dgħajfa iżda pajjiżi oħra fosthom l-Istati Uniti u xi xjentisti mhumiex konvinti minn din il-konklużjoni. Iċ-Ċina qalet li din it-teorija hija assurda u spiss tenniet li jekk il-kwistjoni tiġi politiċizzata se jiġu mxekkla l-investigazzjonijiet. Fi żvilupp ieħor f'Moska, tħabbar li residenti Russi m'għandhomx għalfejn jagħtu prova li tlaqqmu kontra l-Covid-19 qabel jidħlu f'ħwienet tal-kafè, ristoranti jew ħwienet tax-xorb. Is-Sindku ta' Moska qal li r-rata ta' tilqim f'Moska għoliet u aktar minn żewġ miljun resident huma mlaqqma filwaqt li kważi erba' miljuni oħra ħadu l-ewwel doża. Ir-Russja rreġistrat l-ogħla ammont ta' mwiet bil-Covid għar-raba' ġurnata infila. Illum mietu 799 ruħ.